Gebed – NG Gemeente Garsfontein
Die boek 1 Kronieke begin met ‘n lys van meer as 600 name. Jabes se naam staan nogal uit, want hy het gebid en God het aan sy versoeke voldoen. Dis ‘n gebed wat ons vir onsself ook kan toe-eien. Sy gebed was eenvoudig: “Stort u seën oor my uit, vergroot my grondgebied, neem my onder u beskerming en weerhou onheil van my sodat geen smart my tref nie.” ( 1 Kron 4:10) Hierdie drie gebedsversoeke is belangrik vir elkeen van ons:
Hy bid vir God se krag
Jabes het geweet dat hy niks in sy eie krag kon doen nie. Hy bid vir meer grondgebied. So wil die Here hê dat jy ook spesifiek sal wees wanneer jy bid vir rondom jou doelwitte. Nothing becomes dynamic until it becomes specific. Dalk dink jy dit was ‘n selfsugtige gebed. Jabes was wel ambisieus, maar hy het die regte motiewe gehad, want die Here gee vir hom wat hy vra. Dalk is daar iets groots wat jy ook van die Here wil vra. Paulus sê in Efes 3:20: “Aan Hom wat deur sy krag wat in ons werk, magtig is om oneindig meer te doen as wat ons bid of dink…” Gebed kan doen wat God kan doen. Laat jou geloof oorgaan in aksie- kom en vertrou die Here vir iets groots in jou lewe.
Hy bid vir God se teenwoordigheid
Ons het ook God se teenwoordigheid nodig. In die ou vertaling vra hy dat die Here se hand met hom sal wees. Dis belangrik dat ons God se teenwoordigheid sal ken. Te midde van groeiende eise wat gestel word aan jou, verantwoordelikhede, konflik, versoekings, verhoudinge en uitdagings besef ons dat ons God se teenwoordigheid nodig het. Jy kan nie alles op jou eie hanteer nie. Ons is egter tot alles instaat deur God wat ons krag gee (Fil 4:13). Moenie vir God vra vir meer grondgebied sonder om te vra vir sy kragtige teenwoordigheid.
Hy bid vir God se beskerming.
Hy vra: “weerhou onheil van my sodat geen smart my tref nie.” Hierdie derde gebed van Jabes is ‘n natuurlike uitvloeisel van sy twee vorige gebede. As jou grondgebied vergroot, sal jou kritici vermeerder. Benewens dit, wanneer jy nader aan God beweeg, hoe meer sal die Satan jou aanval. Wanneer ons aangeval word begin ons vlakke van angs en vrees styg. So word ons fokus en aandag afgelei met die gevolg dat ons minder effektief word. Ons het God se beskerming nodig sodat ons sonder vrees kan leef.
Jabes het God se krag, teenwoordigheid en beskerming nodig gehad. Wat ook uitstaan is sy nederigheid in al hierdie versoeke. Kom ons volg Jabes in die versoeke wat hy tot God rig, maar ook die nederige houding wat hy aanneem. Hy weet dat hy God baie nodig het. Hy vertrou volkome op die Here!